Πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με περιορισμούς στη διάθεση στην αγορά και στη χρήση ορισμένων πολυκυκλικών αρωματικών υδρογονανθράκων στα έλαια αραίωσης και στα ελαστικά επίσωτρα (εικοστή έβδομη τροποποίηση της οδηγίας του Συμβουλίου 76/769/EΟΚ)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΕΙΣΑΓΩΓΗ ΚΑΙ ΙΣΤΟΡΙΚΟ

Ορισμένοι πολυκυκλικοί αρωματικοί υδρογονάνθρακες (pah) έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή ουσίες. Το βενζο[a]πυρένιο (BaP) μπορεί να αποτελεί αξιόπιστο ποιοτικό και ποσοτικό δείκτη για την παρουσία PAH. Το BaP έχει ταξινομηθεί στις καρκινογόνες, μεταλλαξιογόνες και τοξικές για την αναπαραγωγή ουσίες κατηγορίας 2 στο πλαίσιο της οδηγίας 67/548/ΕΟΚ και μπορεί να συνεπάγεται μη αποδεκτούς κινδύνους για την ανθρώπινη υγεία ή το περιβάλλον. Επιπλέον, οι PAH θεωρούνται έμμονοι οργανικοί ρύποι σύμφωνα με το πρωτόκολλο της ΟΕΕ των Ηνωμένων Εθνών για τους έμμονους οργανικούς ρύπους (Πρωτόκολλο του 1998 στη Σύμβαση του 1979 σχετικά με τη διασυνοριακή ρύπανση της ατμόσφαιρας σε μεγάλες αποστάσεις για τους έμμονους οργανικούς ρύπους) και ως εκ τούτου υφίσταται η υποχρέωση μείωσης των συνολικών ετήσιων εκπομπών.

Οι PAH μπορεί να είναι συστατικά στοιχεία ελαίων. Ορισμένα από αυτά τα έλαια χρησιμοποιούνται ως έλαια αραίωσης για την παραγωγή ελαστικών επισώτρων. Tα έλαια αραίωσης ενσωματώνονται στη μήτρα του καουτσούκ και παραμένουν στο καουτσούκ του τελικού ελαστικού.

Συνεπώς, έλαια αραίωσης μπορεί επίσης να υπάρχουν σε υπολείμματα ελαστικών. Τεχνικές διαδικασίες επιτρέπουν τη μείωση σε χαμηλά όρια του περιεχομένου ορισμένων PAH σε έλαια αραίωσης. Οι κατασκευαστές ελαστικών προτίθενται να εργαστούν για ένα υψηλό επίπεδο προστασίας της υγείας και του περιβάλλοντος καταργώντας σταδιακά τα εξαιρετικά αρωματικά έλαια αραίωσης.

Η Επιτροπή προτείνει τον περιορισμό της διάθεσης στην αγορά και της χρήσης ελαίων αραίωσης και ελαστικών επισώτρων που περιέχουν ορισμένους PAH πάνω από ορισμένα όρια, καθώς και τη διαφύλαξη και τη βελτίωση των συνθηκών λειτουργίας της εσωτερικής αγοράς.

Επομένως, η προτεινόμενη οδηγία εισάγει εναρμονισμένες διατάξεις για τη διάθεση στην αγορά και τη χρήση ορισμένων PAH στα έλαια αραίωσης και στα ελαστικά επίσωτρα.

2. ΑΙΤΙΟΛΟΓΗΣΗ ΤΗΣ ΠΡΟΤΑΣΗΣ

Ποιοι είναι οι στόχοι της πρότασης σε σχέση με τις υποχρεώσεις της Κοινότητας;

Ο στόχος να μειωθούν σε αποδεκτό επίπεδο οι εκπομπές υπολειμμάτων ελαστικών που περιέχουν καρκινογόνες ουσίες στο περιβάλλον και να ελεγχθούν οι πιθανοί κίνδυνοι για την υγεία και το περιβάλλον μπορεί να επιτευχθεί μόνο με τον περιορισμό της διάθεσης στην αγορά και της χρήσης των ελαίων αραίωσης που είναι πλούσια σε PAH και των ελαστικών που κατασκευάζονται με τα έλαια αυτά.

Ο στόχος της πρότασης είναι η διαφύλαξη της εσωτερικής αγοράς. Όταν τα κράτη μέλη εγκρίνουν εθνικές διατάξεις που περιορίζουν τη διάθεση στην αγορά και τη χρήση επικίνδυνων ουσιών και παρασκευασμάτων θα προκύψουν εμπόδια στο εμπόριο λόγω των διαφορών των νομοθεσιών μεταξύ των κρατών μελών. Το σχέδιο πρότασης στοχεύει στη βελτίωση των συνθηκών λειτουργίας της εσωτερικής αγοράς, εξασφαλίζοντας συγχρόνως ένα υψηλό επίπεδο προστασίας της υγείας και του περιβάλλοντος.

Τι κατευθύνσεις δράσης έχει στη διάθεσή της η Κοινότητα;

Η μόνη επιλογή ενεργειών είναι η υποβολή πρότασης για τροποποίηση της οδηγίας 76/769/EΟΚ που θα προβλέπει εναρμονισμένους κανόνες για τη διάθεση στην αγορά και τη χρήση ελαίων αραίωσης που είναι πλούσια σε PAH και ελαστικών που κατασκευάζονται με τα έλαια αυτά.

Είναι αναγκαίο να υπάρχουν ομοιόμορφοι κανόνες; Δεν αρκεί να καθοριστούν στόχοι για τα κράτη μέλη;

Η προτεινόμενη τροποποίηση θεσπίζει ομοιόμορφους κανόνες για την κυκλοφορία ελαίων αραίωσης και ελαστικών που περιέχουν ορισμένους PAH. Εγγυάται επίσης ένα υψηλό επίπεδο προστασίας της ανθρώπινης υγείας και του περιβάλλοντος. Η προτεινόμενη τροποποίηση είναι η μόνη διαθέσιμη επιλογή. Ο καθορισμός στόχων για τα κράτη μέλη θα ήταν ανεπαρκής.

3. ΑΙΤΙΟΛΟΓΙΑ ΤΗΣ ΠΡΟΤΑΣΗΣ

Η προτεινόμενη τροποποίηση θα επεκτείνει το παράρτημα Ι της οδηγίας 76/769 με την προσθήκη των πολυκυκλικών αρωματικών υδρογονανθράκων (PAH). Με τον τρόπο αυτό θα περιοριστεί η διάθεση στην αγορά και η χρήση PAH στα έλαια αραίωσης και στα ελαστικά επίσωτρα.

4. ΚΟΣΤΟΣ ΚΑΙ ΟΦΕΛΗ

4.1. Κόστος

Η προτεινόμενη οδηγία συνιστά μια τεχνική πρόκληση για τη βιομηχανία ώστε να διατηρήσει τα χαρακτηριστικά ασφάλειας ορισμένων ελαστικών σε ικανοποιητικό επίπεδο. Οι κατασκευαστές ελαστικών έχουν συμφωνήσει εθελοντικά να καταργήσουν σταδιακά τα έλαια αραίωσης που είναι πλούσια σε PAH προκειμένου να υπάρξει υψηλό επίπεδο προστασίας της υγείας και του περιβάλλοντος, υπό την προϋπόθεση ότι οι επιδόσεις των ελαστικών από άποψη ασφάλειας μπορούν να διατηρηθούν. Ορισμένοι παραγωγοί ελαίων έχουν ήδη αναπτύξει έλαια αραίωσης με χαμηλή περιεκτικότητα σε PAH και η παραγωγή ελαίων αραίωσης με μεγάλη περιεκτικότητα PAH παρουσιάζει μείωση. Πρέπει να ληφθούν μέτρα για να εξασφαλιστεί ότι οι προμηθευτές μπορούν να ικανοποιήσουν τη ζήτηση. Η έγκριση του παρόντος σχεδίου οδηγίας θα αποτελούσε ένα σαφές μήνυμα τόσο για τους παραγωγούς ελαίων όσο και για τους παραγωγούς ελαστικών αυτοκινήτου ότι τα έλαια αραίωσης με χαμηλή περιεκτικότητα σε PAH θα αποτελέσουν το πρότυπο εντός δεδομένης χρονικής περιόδου.

4.2. Οφέλη

Τα οφέλη της πρότασης συνίστανται στην καθιέρωση μιας εσωτερικής αγοράς καθώς επίσης και στην παροχή υψηλού επιπέδου προστασίας της ανθρώπινης υγείας και του περιβάλλοντος. Ο προτεινόμενος περιορισμός θα εξασφαλίσει ότι τα έλαια αραίωσης που είναι πλούσια σε PAH και τα ελαστικά που παράγονται με αυτά τα έλαια θα καταργηθούν σταδιακά. Η παραγωγή ελαίων αραίωσης υψηλών προδιαγραφών χωρίς PAH θα αυξήσει την ανταγωνιστικότητα των σχετικών ευρωπαϊκών βιομηχανιών.

5. ΑΝΑΛΟΓΙΚΟΤΗΤΑ

Η οδηγία θα παραγάγει οφέλη από την άποψη της παροχής υψηλού επιπέδου προστασίας της ανθρώπινης υγείας και του περιβάλλοντος. Το σχετικό κόστος θα είναι χαμηλό.

6. ΔΙΑΒΟΥΛΕΥΣΕΙΣ ΠΟΥ ΠΡΑΓΜΑΤΟΠΟΙΗΘΗΚΑΝ ΓΙΑ ΤΗΝ ΠΡΟΕΤΟΙΜΑΣΙΑ ΤΟΥ ΣΧΕΔΙΟΥ ΟΔΗΓΙΑΣ

Κατά την προετοιμασία της πρότασης πραγματοποιήθηκαν συνεδριάσεις όπου ζητήθηκε η γνώμη εμπειρογνωμόνων από κράτη μέλη, το Γραφείο Σύνδεσης Βιομηχανιών Καουτσούκ (BLIC), τον Ευρωπαϊκό οργανισμό των εταιρειών πετρελαιοειδών (CONCAWE) και την ευρωπαϊκή αυτοκινητοβιομηχανία. Η Οργάνωση Ευρωπαίων Καταναλωτών BEUC προσκλήθηκε επίσης για να υποβάλει τα σχόλιά της.

7. ΣΥΜΜΟΡΦΩΣΗ ΠΡΟΣ ΤΗ ΣΥΝΘΗΚΗ

Η παρούσα πρόταση αποσκοπεί στη διαφύλαξη της εσωτερικής αγοράς εξασφαλίζοντας ταυτόχρονα υψηλό επίπεδο προστασίας της υγείας και του περιβάλλοντος. Ανταποκρίνεται συνεπώς στις απαιτήσεις του άρθρου 95 παράγραφος 3 της Συνθήκης.

8. ΔΙΑΒΟΥΛΕΥΣΕΙΣ ΜΕ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ

Σύμφωνα με το άρθρο 95 της Συνθήκης, εφαρμόζεται η διαδικασία συναπόφασης με το Ευρωπαϊκό Κοινοβούλιο. Πρέπει επίσης να ζητηθεί η γνώμη της Οικονομικής και Κοινωνικής Επιτροπής.

2004/0036 (COD)

Πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με περιορισμούς στη διάθεση στην αγορά και στη χρήση ορισμένων πολυκυκλικών αρωματικών υδρογονανθράκων στα έλαια αραίωσης και στα ελαστικά επίσωτρα (εικοστή έβδομη τροποποίηση της οδηγίας του Συμβουλίου 76/769/EΟΚ)

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής [1],

[1] ΕΕ C xx.

τη γνώμη της Ευρωπαϊκής Οικονομικής και Κοινωνικής Επιτροπής [2],

[2] ΕΕ C xx.

ενεργώντας σύμφωνα με τη διαδικασία του άρθρου 251 της Συνθήκης [3],

[3] ΕΕ C xx.

Εκτιμώντας τα ακόλουθα:

(1) Τα ελαστικά επίσωτρα παράγονται με τη χρησιμοποίηση ελαίων αραίωσης που μπορούν να περιέχουν διάφορα επίπεδα πολυκυκλικών αρωματικών υδρογονανθράκων (PAH) οι οποίοι δεν έχουν προστεθεί σκοπίμως. Κατά τη διάρκεια της διαδικασίας παραγωγής οι PAH μπορεί να ενσωματωθούν στη μήτρα του καουτσούκ. Επομένως, μπορεί να περιέχονται στο τελικό προϊόν σε διάφορες ποσότητες.

(2) Το βενζο[a]πυρένιο (BaP) αποτελεί αξιόπιστο ποιοτικό και ποσοτικό δείκτη για την παρουσία PAH. Το BaP και οι άλλοι PAH έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή ουσίες. Επιπλέον, λόγω της παρουσίας αυτών των PAH, αρκετά έλαια αραίωσης έχουν ταξινομηθεί ως καρκινογόνες, μεταλλαξιογόνες και τοξικές για την αναπαραγωγή ουσίες.

(3) Η επιστημονική επιτροπή για την τοξικότητα, την οικοτοξικότητα και το περιβάλλον έχει επιβεβαιώσει τα επιστημονικά πορίσματα σχετικά με τις επιπτώσεις των PAH για την υγεία.

(4) Οι εκπομπές BaP και άλλων PAH στο περιβάλλον πρέπει να μειωθούν όσο το δυνατόν περισσότερο. Με στόχο να παρασχεθεί ένα υψηλό επίπεδο προστασίας της ανθρώπινης υγείας και του περιβάλλοντος και να μειωθούν οι συνολικές ετήσιες εκπομπές PAH, όπως απαιτείται από το Πρωτόκολλο του 1998 στη Σύμβαση του 1979 σχετικά με τη διασυνοριακή ρύπανση της ατμόσφαιρας σε μεγάλες αποστάσεις για τους έμμονους οργανικούς ρύπους, κρίνεται απαραίτητος ο περιορισμός της κυκλοφορίας στην αγορά και της χρήσης BaP και ορισμένων άλλων PAH στα έλαια αραίωσης και στα ελαστικά.

(5) Η οδηγία 76/769/ΕΟΚ του Συμβουλίου της 27ης Ιουλίου 1976 περί προσεγγίσεως των νομοθετικών, κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσιών και παρασκευασμάτων [4] πρέπει επομένως να τροποποιηθεί αναλόγως.

[4] ΕΕ L 262, 27.9.1976, σ. 201 όπως τροποποιήθηκε.

(6) Με την επιφύλαξη απαιτήσεων άλλων ευρωπαϊκών διατάξεων, η παρούσα οδηγία καλύπτει τα ελαστικά επίσωτρα επιβατικών αυτοκινήτων [5], ελαφρών και βαρέων φορτηγών [6], γεωργικών μηχανημάτων [7] και μοτοσικλετών [8].

[5] Οδηγία του Συμβουλίου 92/23/EΟΚ ΕΕ L 129, 15.5.1992, σ. 95 όπως τροποποιήθηκε.

[6] Οδηγία του Συμβουλίου 92/23/EΟΚ, ΕΕ L 129, 15.5.1992, σ. 95 όπως τροποποιήθηκε.

[7] Κανονισμός 106 ΟΗΕ/ΟΕΕ

[8] Οδηγία 97/24/EΚ του Ευρωπαϊκού Κοινοβουλίου και του Συμβουλίου, ΕΕ L 226, 18.8.1997, σ. 1 όπως τροποποιήθηκε.

(7) Προκειμένου να ικανοποιηθούν οι αναγκαίες απαιτήσεις ασφάλειας και ιδίως για να εξασφαλιστεί ότι τα ελαστικά επίσωτρα έχουν υψηλό βαθμό απόδοσης όσον αφορά τη πρόσφυση σε βρεγμένο έδαφος, είναι απαραίτητη μια μεταβατική περίοδος κατά τη διάρκεια της οποίας οι παραγωγοί ελαστικών θα αναπτύξουν και θα εξετάσουν νέους τύπους ελαστικών που θα παράγονται χωρίς εξαιρετικά αρωματικά έλαια αραίωσης. Σύμφωνα με τις διαθέσιμες προς το παρόν πληροφορίες, οι εργασίες ανάπτυξης και δοκιμής απαιτούν ένα σημαντικό χρονικό διάστημα, δεδομένου ότι οι παραγωγοί θα πρέπει να εκτελέσουν πολυάριθμες δοκιμές εφαρμογής προτού εξασφαλιστεί το απαραίτητο υψηλό επίπεδο πρόσφυσης σε βρεγμένο δρόμο. Επομένως, η οδηγία πρέπει να εφαρμοστεί για τους οικονομικούς φορείς από την 1η Ιανουαρίου 2009, εκτός όσον αφορά τα ελαστικά για αγωνιστικά αυτοκίνητα, για τα οποία η οδηγία πρέπει να ισχύσει από την 1η Ιανουαρίου 2012. Σχετικά με τα ελαστικά αεροπλάνων δεν μπορεί να οριστεί καμία ρεαλιστική ημερομηνία για την εφαρμογή της παρούσας οδηγίας λόγω των συγκεκριμένων απαιτήσεων ασφάλειας των ελαστικών αυτών. Εντούτοις, η ημερομηνία έναρξης ισχύος της παρούσας οδηγίας για τα εν λόγω ελαστικά μπορεί να οριστεί σύμφωνα με το άρθρο 2α της οδηγίας 76/769/ΕΟΚ.

(8) Η υιοθέτηση εναρμονισμένων μεθόδων δοκιμής είναι απαραίτητη για την εφαρμογή της παρούσας οδηγίας όσον αφορά το περιεχόμενο σε PAH των ελαίων αραίωσης και των ελαστικών. Η υιοθέτηση των εν λόγω μεθόδων δοκιμής δεν πρέπει να καθυστερήσει την έναρξη ισχύος της παρούσας οδηγίας. Η μέθοδος δοκιμής πρέπει κατά προτίμηση να αναπτυχθεί σε ευρωπαϊκό ή διεθνές επίπεδο, όπου ενδείκνυται από την Ευρωπαϊκή Επιτροπή Τυποποίησης (CEN) ή από το Διεθνή Οργανισμό Τυποποίησης (ISO). Η Επιτροπή μπορεί, όπου κρίνεται απαραίτητο, να δημοσιεύσει αναφορές στα σχετικά πρότυπα της CEN ή του ISO ή να καθιερώσει τέτοιες μεθόδους σύμφωνα με το άρθρο 2α της οδηγίας 76/769/ΕΟΚ.

(9) Η παρούσα οδηγία δεν επηρεάζει την κοινοτική νομοθεσία που καθορίζει ελάχιστες προδιαγραφές για την προστασία των εργαζομένων, όπως είναι η οδηγία 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία [9] και οι επιμέρους οδηγίες που βασίζονται σε αυτή, ιδίως η οδηγία 90/394/ΕΟΚ του Συμβουλίου της 28ης Ιουνίου 1990 σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους παράγοντες κατά την εργασία (έκτη ειδική οδηγία κατά την έννοια του άρθρου 16, παράγραφος 1, της οδηγίας 89/391/ΕΟΚ) [10] και η οδηγία 98/24/ΕΚ του Συμβουλίου της 7ης Απριλίου 1998 για την προστασία της υγείας και ασφαλείας των εργαζομένων κατά την εργασία από κινδύνους οφειλόμενους σε χημικούς παράγοντες (14η ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) [11],

[9] ΕΕ L 183, 29.6.1989, σ. 1.

[10] ΕΕ L 196, 26.7.1990, σ. 1 όπως τροποποιήθηκε.

[11] ΕΕ L 131, 5.5.1998, σ.11.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το παράρτημα I της οδηγίας 76/769/EΟΚ τροποποιείται σύμφωνα με το παράρτημα της παρούσας οδηγίας.

Άρθρο 2

Το αργότερο μέχρι την xx xx 200x [ένα χρόνο αφότου τεθεί σε ισχύ] τα κράτη μέλη θεσπίζουν και δημοσιεύουν τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία και ενημερώνουν αμέσως την Επιτροπή σχετικά.

Tα κράτη μέλη εφαρμόζουν τις διατάξεις αυτές από την 1η Ιανουαρίου 2009, εξαιρουμένων των ελαστικών αγωνιστικών αυτοκινήτων για επίσημες αθλητικές εκδηλώσεις, για τα οποία οι εν λόγω διατάξεις θα ισχύσουν από την 1η Ιανουαρίου 2012.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την 20ή ημέρα μετά τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[...] [...]

ΠΑΡΑΡΤΗΜΑ

Το ακόλουθο σημείο [XX] προστίθεται στο παράρτημα Ι της οδηγίας 76/769/EΟΚ:

[XX]. Πολυκυκλικοί αρωματικοί υδρογονάνθρακες (PAH)

1. Βενζο[a]πυρένιο (BaP) CAS αριθ. 50-32-8

2. Βενζο[e]πυρένιο (BeP) CAS αριθ. 192-97-2

3. Βενζο[a]ανθρακένιο (BaA) CAS αριθ. 56-55-3

4. Χρυσένιο (CHR) CAS αριθ. 218-01-9

5. Βενζο[b]φλουορανθένιο (BbFA) CAS αριθ. 205-99-2

6. Βενζο(j)φλουορανθένιο (BjFA) CAS αριθ. 205-82-3

7. Βενζο[k]φλουορανθένιο (BkFA) CAS αριθ. 207-08-9

8. Διβενζο(a,h)ανθρακένιο (DBAhA) CAS αριθ. 53-70-3 // (1) Τα έλαια αραίωσης δεν μπορούν να διατίθενται στην αγορά και να χρησιμοποιούνται για την παραγωγή ελαστικών επισώτρων εφόσον περιέχουν άνω του 1 mg/kg BaP, ή πάνω από 10 mg/kg του συνόλου όλων των καταγεγραμμένων PAH.

(2) Επιπλέον, τα ελαστικά επίσωτρα δεν μπορούν να κυκλοφορούν στην αγορά εφόσον περιέχουν έλαια αραίωσης που υπερβαίνουν τα όρια που αναφέρονται στην παράγραφο 1.

(3) Κατά παρέκκλιση, οι παράγραφοι 1 και 2 δεν ισχύουν για την κυκλοφορία στην αγορά και τη χρήση σε ελαστικά αεροπλάνων.

Ωστόσο, η ημερομηνία έναρξης ισχύος της παρούσας οδηγίας για τα ελαστικά αεροπλάνων μπορεί να οριστεί σύμφωνα με το άρθρο 2α της οδηγίας 76/769/EΟΚ.